PATVIRTINTA

Jurbarko r. Veliuonos Antano ir Jono Juškų gimnazijos 2023 m. birželio 29 d. direktoriaus įsakymu Nr. VK-246

**JURBARKO R. VELIUONOS ANTANO IR JONO JUŠKŲ GIMNAZIJOS**

**MOKINIŲ MOKYMO(SI) KRŪVIŲ REGULIAVIMO TVARKA**

**I SKYRIUS**

**BENDROSIOS NUOSTATOS**

1. Gimnazijos mokymo(si) krūvių reguliavimo tvarkos (toliau – Tvarkos) paskirtis – apibrėžti mokymo(si) krūvių reguliavimo tikslus ir principus, numatyti priemones ir jų įgyvendinimą.
2. Tvarka parengta vadovaujantis Pradinio, pagrindinio ir vidurinio ugdymo programų aprašu, patvirtintu Lietuvos Respublikos švietimo, mokslo ir sporto ministro 2023 m. balandžio 20 d. įsakymu Nr. V-570 „Dėl Pradinio, pagrindinio ir vidurinio ugdymo programų aprašo patvirtinimo“, Geros mokyklos koncepcija, patvirtinta Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1308 „Dėl Geros mokyklos koncepcijos patvirtinimo“. Mokykla, įgyvendindama pradinio, pagrindinio ir vidurinio ugdymo programas, vadovaujasi Lietuvos higienos norma HN 21:2017 „Mokykla, vykdanti bendrojo ugdymo programas. Bendrieji sveikatos saugos reikalavimai“, patvirtinta Lietuvos Respublikos sveikatos apsaugos ministro 2011 m. rugpjūčio 10 d. įsakymu Nr. V-773 „Dėl Lietuvos higienos normos HN 21:2017. „Mokykla, vykdanti bendrojo ugdymo programas. Bendrieji sveikatos saugos reikalavimai“ (toliau – Higienos norma), pradinį, pagrindinį ir vidurinį ugdymą, neformalųjį vaikų švietimą ir mokyklos veiklą reglamentuojančiais teisės aktais, Bendraisiais ugdymo planais.
3. Mokymo(si) krūvis – mokinio darbinės veiklos apimtis jo ugdymo procese. Mokymo(si) krūvis apima privalomą, privalomai pasirenkamą, pasirenkamą ugdymo turinį/pamokų skaičių, namų darbus.
4. Mokinių mokymosi krūvių reguliavimui telkiamos visos mokyklos savivaldos institucijos, darbuotojai, mokiniai, tėvai (globėjai, rūpintojai).

**II SKYRIUS**

**MOKYMO(SI) KRŪVIŲ REGULIAVIMO TIKSLAS, UŽDAVINIAI, PRINCIPAI**

1. Mokymo(si) krūvių reguliavimo tikslas – lanksčiai vadovaujantis Bendrosiomis programomis, mažinti mokymo(-si) turinio apimtis.
2. Mokymo(si) krūvių reguliavimo uždaviniai:
   1. skatinti mokytojų bendradarbiavimą planuojant ugdymo procesą ir reguliuojant mokinių mokymo(si) krūvius;
   2. ugdymo proceso organizavimą grįsti ugdymo(si) poreikių analize;
   3. parengti ir, reikalui esant, koreguoti mokymo(si) krūvių reguliavimo tvarką.
3. Mokymo(si) krūvių reguliavimo procese remiamasi šiais principais:
   1. ugdymo turinys diferencijuojamas ir individualizuojamas – pritaikomas mokinių amžiaus tarpsniams, turimai patirčiai, poreikiams, gebėjimų lygiui, mokymosi stiliams;
   2. tobulinama mokytojų kvalifikacija mokinio kompetencijų ugdymo, ugdymo individualizavimo ir ugdymo turinio diferencijavimo, dalykų integravimo, mokytis padedančio vertinimo, ugdymo proceso planavimo, refleksijos srityse;
   3. efektyviai naudojami mokyklos veiklos kokybės įsivertinimo, mokymo(si) krūvių reguliavimo priežiūros rezultatai, analizė, numatant tobulintinas sritis ir siekiant geresnės ugdymo kokybės.
   4. mokymo(si) krūvis derinamas su kitais toje klasėje dirbančiais mokytojais.

**III SKYRIUS**

**MOKYMO(SI) KRŪVIŲ REGULIAVIMAS**

1. Tvarkaraščio sudarymas:
   1. per dieną 1–4 klasių mokiniams skiriamos ne daugiau kaip 5 val.;
   2. 5–8, IG–IVG klasių mokiniams ne daugiau kaip 7 val.;
   3. penktadienį pagal galimybes organizuojama mažiau pamokų nei kitomis savaitės dienomis;
   4. mokiniams, kurie mokosi pagal vidurinio ugdymo programą, pamokų tvarkaraštyje negali būti daugiau kaip trys „langai“ per savaitę, išskyrus tuos atvejus, kai mokinys pakeičia individualųjį ugdymo planą mokslo metų eigoje;
   5. mokiniai, kurie mokosi pagal pagrindinio ugdymo programos antrąją dalį gali turėti ne daugiau kaip vieną „langą“. Jų metu mokinys renkasi savišvietos veiklą gimnazijoje;
   6. siekiant mažinti mokinių mokymosi krūvį, pagal tvarkaraščio sudarymo galimybes mokiniams gali būti skiriamos paeiliui 2 to paties dalyko pamokos;
   7. gimnazijos pamokų tvarkaraštis per mokslo metus gali būti pertvarkomas, atsižvelgiant į ugdymo procesui keliamus uždavinius.
2. Mokymosi krūvis per savaitę:
   1. 1 klasės mokinių mokymosi krūvis ne daugiau kaip 25 pamokos per savaitę, o 2 – 4 klasių mokinių – 30 pamokų per savaitę;
   2. 5–8, IG–IVG klasių mokiniams maksimalus pamokų skaičius per savaitę ne daugiau kaip 35 pamokos.
3. Kontrolinių darbų skyrimo tvarka:
   1. kontrolinis darbas – žinių, gebėjimų, įgūdžių demonstravimas arba mokinio žinioms, gebėjimams, įgūdžiams patikrinti skirtas ir formaliai vertinamas darbas, kuriam atlikti skiriama ne mažiau kaip 30 minučių;
   2. klasei gali būti skiriamas ne daugiau kaip vienas kontrolinis darbas per dieną;
   3. klasėje dirbantys dalykų mokytojai numato kontrolinių darbų datas, jas aptaria su klasės mokiniais ir nurodo elektroniniame dienyne likus ne mažiau nei viena savaitė iki kontrolinio darbo;
   4. klasėje dėstantis dalyko mokytojas gali keisti numatyto kontrolinio darbo datą prieš tai susitaręs su klasės mokiniais ir išanalizavęs elektroniniame dienyne kontrolinių darbų grafiką klasei;
   5. kontroliniai darbai nerašomi po ligos, atostogų, nerekomenduojami po šventinių dienų.
4. Namų darbų derinimas:
   1. namų darbų užduočių turinį ir formas nustato mokytojas. Namų darbų užduotis mokytojai skiria atsižvelgdami į klasės mokslumą, individualias mokinių savybes, diferencijuoja pagal mokinių gebėjimus. Namų darbų užduotis aiški, suprantama, prasminga;
   2. rekomenduojama namų darbų trukmė nustatoma kiekvienam dalykui atskirai ir nurodoma lentelėje minutėmis:

| Klasės  Dalykai | 2 | 3 | 4 | 5 | 6 | 7 | 8 | IG | IIG |
| --- | --- | --- | --- | --- | --- | --- | --- | --- | --- |
| Lietuvių kalba ir literatūra | 15 | 105 | 120 | 115 | 100 | 115 | 110 | 120 | 140 |
| Užsienio kalba (1-oji) | 4 | 30 | 30 | 70 | 60 | 70 | 70 | 85 | 85 |
| Užsienio kalba (2-oji) |  |  |  |  | 40 | 45 | 45 | 55 | 55 |
| Matematika | 7 | 75 | 60 | 90 | 80 | 90 | 90 | 85 | 115 |
| Informatika ar informacinės technologijos |  |  |  | 25 | 20 | 25 | 25 | 30 | 30 |
| Pasaulio pažinimas, gamta ir žmogus, gamtos mokslai | 4 | 30 | 30 | 45 | 40 |  |  |  |  |
| Biologija |  |  |  |  |  | 45 | 20 | 55 | 30 |
| Chemija |  |  |  |  |  |  | 45 | 55 | 60 |
| Fizika |  |  |  |  |  | 25 | 45 | 55 | 60 |
| Istorija |  |  |  | 45 | 40 | 45 | 45 | 55 | 60 |
| Pilietiškumo pagrindai |  |  |  |  |  |  |  | 30 | 25 |
| Geografija |  |  |  |  | 40 | 45 | 45 | 55 | 30 |
| Ekonomika ir verslumas |  |  |  |  |  |  |  | 25 |  |
| Dailė ir technologijos, dailė |  | 30 | 30 | 25 | 15 | 25 | 20 | 25 | 25 |
| Muzika |  | 30 | 30 | 25 | 15 | 25 | 20 | 25 | 25 |
| Technologijos |  |  |  | 40 | 30 | 45 | 20 | 25 | 40 |
| Iš viso valandų (minučių) per savaitę | 0,5 val. (30 min.) (nuo  II-ojo pusmečio) | 5 val.  (300 min.) | 5 val.  (300 min.) | 8 val.  (480 min.) | 8 val.  (480 min.) | 10 val.  (600 min.) | 10 val.  (600 min.) | 13 val.  (780 min.) | 13 val.  (780 min.) |

* 1. ilgesnės apimties namų užduotis mokytojas gali skirti tik susitaręs su mokiniais bei aptaręs su jais dienos krūvį;
  2. IIIG ir IVG klasių mokiniams skiriami namų darbai ne didesnės apimties nei 2,5 val. per dieną t. y. apie 30 minučių trukmės vienam dalykui. Skiriant ilgesnės trukmės namų darbus, jie derinami su mokiniais ir nustatomas ilgesnis namų darbų atlikimo laikotarpis;
  3. namų darbai turi būti skiriami pamokos eigoje (jie negali būti skiriami prieš pat skambutį ar jau jam nuskambėjus) ir įrašomi į elektroninį dienyną (nedalyvavusių pamokoje mokinių ir tėvų žiniai);
  4. namų darbai privalo būti patikrinti ir aptarti;.
  5. atostogoms namų darbai neskiriami;
  6. namų darbai negali būti skirti neįvykusių pamokų turiniui įgyvendinti;
  7. siekiant mažinti namų darbų krūvį, rekomenduojama pamokose taikyti aktyviuosius mokymo metodus, kurie skatintų kuo daugiau išmokti pamokose.

1. Atleidimas nuo privalomų dalyko pamokų, privalomų atitinkamo dalyko pamokų ir atsiskaitymo už jas tvarka:
   1. mokiniai, lankantys neformaliojo vaikų švietimo ir formalųjį švietimą papildančio ugdymo mokyklose pagal atitinkamas formalųjį švietimą papildančio ugdymo programas (yra jas baigę), gali būti atleidžiami nuo atitinkamo dalyko pamokų;
   2. atleidimo nuo dalyko pamokų klausimą svarsto ir atleidžia mokytojų taryba, gavusi tėvų (globėjų, rūpintojų) motyvuotą prašymą ir atitinkamos ugdymo įstaigos pažymą. Sprendimas priimamas dalyko, nuo kurio pamokų mokinys atleidžiamas, mokytojui susipažinus su neformaliojo vaikų švietimo programomis. Mokinys atleidžiamas tik tada, kai neformaliojo švietimo programa dera su bendrųjų programų turiniu;
   3. atleistam nuo dalyko pamokų lankymo mokiniui mokytojas paskiria užduotis pusmečiui ir nustato atsiskaitymo laiką ir vertinimo kriterijus;
   4. lankantieji sporto mokyklas mokytojo nustatyta tvarka išlaiko privalomuosius normatyvus, atstovauja gimnazijai įvairiose varžybose;
   5. jei mokinys neatsiskaito už pateiktas užduotis laiku, mokytojas gali siūlyti atšaukti nutarimą dėl atleidimo nuo privalomų pamokų;
   6. mokinys, pateikęs prašymą, mokyklos vadovo įsakymu gali būti atleidžiamas nuo pamokų tų dalykų, kurių jis yra nacionalinių ar tarptautinių olimpiadų, konkursų per einamuosius mokslo metus nugalėtojas įrašant aukščiausią įvertinimą;
   7. su gimnazijos vadovo ar Mokytojų tarybos nutarimu dėl atleidimo nuo privalomų pamokų lankymo mokinius ir jų tėvus pasirašytinai supažindina klasės auklėtojas;
   8. atleisti nuo atitinkamo dalyko pamokų mokiniai, tėvų (globėjų rūpintojų) prašymu, pamokos metu gali savarankiškai dirbti skaitykloje ar užsiimti kita veikla gimnazijoje. Jei mokiniui ši pamoka pagal tvarkaraštį yra pirma ar paskutinė ir esant tėvų (globėjų, rūpintojų) prašymui, jis gali į mokyklą atvykti vėliau arba išvykti anksčiau.

**IV SKYRIUS**

**MOKINIŲ MOKYMOSI KRŪVIŲ REGULIAVIMO TVARKOS ĮGYVENDINIMAS**

1. Gimnazijos administracija koordinuoja ir prižiūri Tvarkos įgyvendinimą.
2. Per mokslo metus ne mažiau kaip vieną kartą atliekamas tyrimas/apklausa mokymo(si) krūvių reguliavimo klausimų.
3. Mokymo(si)krūvių stebėsenos klausimai visada įtraukiami į adaptacijos tyrimus. Pagal gautus duomenis parengiamos rekomendacijos.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**